Daar is ’n kinkel in Engeland se monderingBen Stokes is vir ’n nulletjie uitgehaal. Foto: Ian Kington/AFP. Die Proteas kon dalk die wind van voor in ’n opwarmingswedstryd teen Engeland A in Taunton gekry het, maar die Engelsmanne se eendagkrieketspan het ook ’n bloedneus teen Indië gekry. Jasprit Bumrah (6/19) was gister bitter gevaarlik op die Oval en saam met Mohammad Shami (3/31) moes die Engelse kolwers omtrent bontstaan. Jason Roy (nul van vyf aflewerings), Joe Root (nul van twee aflewerings) en Ben Stokes (nul van een bal) is almal vir nulletjies uitgehaal en voordat die tuisspan hul oë kon uitvee, is hulle vir 110 lopies in die 26ste boulbeurt uitgeknikker. Rohit Sharma en Shikhar Dhawan het daarna die wenlopies in minder as 20 boulbeurte gemoker en Indië het die wedstryd oortuigend met tien paaltjies gewen. “Dit was ’n baie moeilike dag gewees. Ons het derde in ’n tweeperdwedren klaargemaak,” het Jos Buttler (kaptein) ná die afloop van die wedstryd gesê. Engeland is die verdedigende wêreldkampioen, terwyl hul toetskrieketspan deesdae hoofopskrifte van krieketpublikasies met hul avontuurlustige spel haal. “As ’n span praat ons gereeld oor ’n positiewe en aggressiewe ingesteldheid, maar het die toestande ons vandag werklik toegelaat om op só ’n manier te speel? Ek dink nie so nie.” Volgens Buttler is dit goed en wel om wedstryde met flitsende kolwe en aanskoulike krieket te wen, maar soms moet ’n span ook prakties wees. “Soms is dit oukei om die druk te absorbeer en op ’n minder flambojante manier die wedstryd te wen. Dit is iets waaraan ons moet dink en ek is te vinde vir al twee benaderings.” Die Proteas speel op 19 Julie in die eerste eendagwedstryd teen Engeland in Chester-le-Street. Mark Boucher (afrigter) het juis aangevoer dat slim krieket die beste teenvoeter vir die Engelse se aggressiewe benadering is.